ดอลล์ยังปรับขึ้น แม้ตลาดผิดหวัง 4 ชาติตรึงกำลังผลิตน้ำมัน
ดอลลาร์สหรัฐปรับตัวขึ้นเมื่อเทียบสกุลเงินหลักอื่นๆเมื่อคืนนี้ (16 ก.พ.) หลังวันหยุดยาว ขณะที่นักลงทุนต้องการสินทรัพย์เสี่ยงมากขึ้น หลังกลุ่มผู้ผลิตน้ำมันรายใหญ่ของโลกเห็นพ้องกันในการตรึงกำลังการผลิต แม้ว่านักลงทุนบางส่วนผิดหวังกับข่าวดังกล่าว
17 ก.พ. 2559

สำนักข่าวอินโฟเควสท์รายงานว่า ค่าเงินยูโรอ่อน (16 ก.พ.) ค่าเมื่อเทียบดอลลาร์สหรัฐที่ระดับ 1.1142 ดอลลาร์สหรัฐ จาก 1.1256 ดอลลาร์สหรัฐ ขณะที่เงินปอนด์ลดลงที่ 1.4291 ดอลลาร์สหรัฐ จากระดับ 1.4515 ดอลลาร์สหรัฐ
ค่าเงินดอลลาร์สหรัฐปรับตัวขึ้นเทียบกับสกุลเงินเยนที่ 113.88 เยน จาก 113.24 เยน และเพิ่มขึ้นเมื่อเทียบกับฟรังก์สวิสที่ระดับ 0.9883 ฟรังก์ จาก 0.9758 ฟรังก์ ขณะที่ค่าเงินดอลลาร์ออสเตรเลียปรับลงเมื่อเทียบกับดอลลาร์สหรัฐที่ระดับ 0.7101 ดอลลาร์สหรัฐ จากระดับ 0.7103 ดอลลาร์
ดอลลาร์สหรัฐปรับตัวขึ้น หลังจากนายโมฮัมหมัด บิน ซาเลห์ อัล-ซาดา รัฐมนตรีพลังงานของกาตาร์ระบุเมื่อวานนี้ ซาอุดิอาระเบีย, รัสเซีย, กาตาร์ และเวเนซูเอลา เห็นพ้องเรื่องการตรึงกำลังการผลิตน้ำมันในการเจรจาที่จัดขึ้นที่ประเทศกาตาร์ แต่การเห็นพ้องกันในประเด็นดังกล่าวจะขึ้นอยู่บนเงื่อนไขที่ว่าประเทศผู้ผลิตน้ำมันรายอื่นๆ จะต้องปฏิบัติตามด้วย
นายอาลี อัล ไนมี รัฐมนตรีพลังงานของซาอุดิอาระเบีย กล่าวว่า การตรึงกำลังการผลิตไว้ที่ระดับการผลิตของเดือนม.ค.นั้น ถือว่าเป็นปริมาณที่น่าจะเพียงพอ เนื่องจากซาอุดิอาระเบียเองก็ยังคงต้องผลิตน้ำมันรองรับความต้องการของลูกค้าด้วยเช่นกัน
ขณะเดียวกัน บรรดานักวิเคราะห์ได้ออกมาแสดงความผิดหวังที่ 4 ชาติผู้ผลิตน้ำมันเห็นพ้องตรึงกำลังการผลิต โดยไม่มีการปรับลดกำลังการผลิตแต่อย่างใด พร้อมระบุว่าถึงแม้การตัดสินใจดังกล่าวจะเป็นแนวทางที่ถูกต้องในการทำให้อุปสงค์และอุปทานมีความสมดุล แต่ปริมาณน้ำมันที่ยังคงอยู่ในระดับสูงจะเป็นปัจจัยสกัดการปรับตัวขึ้นของราคา